[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraJul 12, 20223 min read"}, {"text_idx": "#000006", "text": "For English review, see language toggle switch."}, {"text_idx": "#000009", "text": "Os wnaethoch chi fwynhau Yr Horwth (enillydd Llyfr y Flwyddyn 2020: categori Plant a Phobl Ifanc) a\u2019r dilyniant, Melltith yn y Mynydd, mae\u2019n gwneud synnwyr y byddwch chi\u2019n cael eich plesio gan y trydydd ychwanegiad i gyfres Chwedlau\u2019r Copa Coch, Oes yr Eira. Mae\u2019n wahanol, ond yn gyfarwydd \u2019run pryd."}, {"text_idx": "#000010", "text": "Os \u2019da chi\u2019n anghyfarwydd a\u0302\u2019r llyfrau, cyfres ffantasi epig/high fantasy Gymraeg ydi hon. , Yr amryddawn Elidir Jones ydi\u2019r awdur, ac mae\u2019r darluniau gan the one and only, Huw Aaron. Gan amlaf, mae\u2019n well gen i beidio cymharu llyfrau Cymraeg a\u0302 rhai Saesneg, ond er mwyn rhoi syniad o vibes y gyfres, mi faswn i\u2019n dweud bod y gyfres yn ymdebygu i lyfrau The Hobbit a The Lord of the Rings, gyda llawer iawn o ddylanwadau amrywiol eraill yn y pair. Er bod \u2019na debygrwydd i waith Tolkein, mae \u2019na rywbeth Cymreig iawn am y llyfrau yma, sy\u2019n eu gwneud nhw\u2019n wahanol ac yn unigryw."}, {"text_idx": "#000011", "text": "Mi faswn i\u2019n dweud, fodd bynnag, o\u2019u cymharu a\u0302 llyfrau eraill ar gyfer yr oedran yma, fod yr iaith mymryn yn heriol. Mae dull ysgrifennu Elidir Jones yn raenus, ac er ei fod yn llifo\u2019n naturiol, bydd angen darllenwr go hyderus i daclo rhai o\u2019r geiriau yn y nofelau er mwyn \u2018dallt y dalltings\u2019, heb so\u0302n am gael y stamina angenrheidiol i ddarllen nofelau reit swmpus a phrysur."}, {"text_idx": "#000012", "text": "Antur rhif 3: Oes yr Eira"}, {"text_idx": "#000013", "text": "Y tro hwn, rydym yn gadael y Copa Coch ac yn mynd ar drywydd gwahanol, wrth i\u2019r criw o arwyr deithio i Deyrnas gyfagos Bryn Hir. Ar o\u0302l teithio yno ar gais arweinydd dinas Crug y Don, daw\u2019r criw i sylweddoli\u2019n fuan nad ydi pethau\u2019n iawn ym Mryn Hir. Yn o\u0302l y so\u0302n, mae un o\u2019r Duwiau wedi mynd yn wallgo ac wedi troi\u2019r tywydd yn arf yn erbyn ei bobl. Who you gonna call pan mae \u2019na Dduw wedi mynd yn rhonco? Arwyr y Copa Coch siw\u0302r iawn!"}, {"text_idx": "#000014", "text": "Wrth ymchwilio\u2019r dirgelwch, sylweddola\u2019r arwyr nad yw pawb o reidrwydd yn dweud y gwir, ac efallai fod pobl Crug y Don yn cuddio rhywbeth. Dydi\u2019r criw o arwyr erioed wedi wynebu cymaint o her."}, {"text_idx": "#000015", "text": "Erbyn hyn, y drydedd antur, rydym yn fwy cyfarwydd a\u0302\u2019r cymeriadau a\u2019u byd, ac mae\u2019n teimlo fel bod yr awdur wedi dod i ryw fath o rythm wrth ysgrifennu ar eu cyfer. O\u2019r diwedd, cawn weld datblygiadau yn y berthynas rhwng rhai o\u2019r cymeriadau e.e. y will they/won\u2019t they rhwng Nad a Sara. Wrth gwrs bod \u2019na le i \u2019chydig o ramant mewn nofelau ffantasi!"}, {"text_idx": "#000016", "text": "Ar ddechrau\u2019r stori, gofynnodd Ffion wrth Orig \u201cfydda i rywfaint callach?\u201d am beth ddigwyddodd i bentre\u2019r Copa Coch (sydd bellach yn wag, gyda llaw). Chawn ni ddim atebion i hynny yn y gyfrol yma yn anffodus, ond mae\u2019n edrych yn bur debyg y caiff hyn sylw yn y llyfr nesaf. Dwi, fel Ffion, yn ysu i gael gwybod beth aeth o\u2019i le, a lle mae ein harwyr dewr ni erbyn hyn."}, {"text_idx": "#000017", "text": "Yn o\u0302l Elidir, mae ganddo gynlluniau mawr ar gyfer y bydysawd y mae wedi ei greu ym myd chwedlonol y Copa Coch, a does dim prinder o gymeriadau a lleoliadau amrywiol i ysgrifennu amdanynt. Digon ar gyfer sawl nofel arall dduda i."}, {"text_idx": "#000021", "text": "Nid ydym yn gyfrifol am gynnwys gwefannau allanol."}, {"text_idx": "#000023", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000024", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]